Bratislava 23.apríla (TASR) - Dnešné obchodovanie na medzibankovom devízovom trhu bolo v réžii klientov domácich bánk. Nákupy devíz, realizované hlavne na ich príkazy, oslabili slovenskú korunu o 6 halierov na záverečných 43,430/480 SKK/EUR (cena nákup/predaj).
Aktivita hráčov na trhu je čulejšia ako v minulých mesiacoch, povedal díler ING Bank Branislav Matušek. Na rozdiel od lokálnych bánk nerezidenti opatrne kupovali koruny.
Označenie SR ako jedného z najvážnejších kandidátov na vstup do NATO prijal trh pokojne, skôr ho znervóznilo meškanie privatizácie Slovenského plynárenského priemyslu (SPP), ktoré pripustila ministerka financií Brigita Schmögnerová na zasadaní Európskej banky pre obnovu a rozvoj (EBOR) v Londýne.
Atakovanie s veľkými ťažkosťami prekonanej hranice 43,5 SKK/EUR díleri komerčných bánk nevylučujú, takéto oslabenie by však malo byť dočasné.
Záverečné hodnoty vzájomného kurzu slovenskej koruny voči doláru sa podobali tým zo záveru minulého týždňa - 48,180/240 SKK/USD. Mierne oslabenie zaznamenala domáca mena voči českej korune. V podvečer díleri tento krížový kurz prepočítavali na 1,262 SKK/CZK.
* bro gl